[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 10.8.2006

COM(2006) 452 τελικό

ΕΚΘΕΣΗ ΤΗΣ ΕΠΙΤΡΟΠΗΣ

προς την αρμόδια για τον προϋπολογισμό αρχή σχετικά με τις εγγυήσεις που καλύπτονται από τον γενικό προϋπολογισμό, κατάσταση στις 31 Δεκεμβρίου 2005 {SEC(2006) 1071}

ΠΙΝΑΚΑΣ ΠΕΡΙΕΧΟΜΕΝΩΝ

Μέρος πρώτο: Γεγονότα μετά την υποβολή της έκθεσης στις 30 Ιουνίου 2005, κατάσταση των κινδύνων και ενεργοποίηση των εγγυήσεων του προϋπολογισμού 3

1. Εισαγωγή: Φύση των συγκεκριμένων πράξεων 3

2. Γεγονότα μετά την υποβολή της έκθεσης στις 30 Ιουνίου 2005 3

3. Κατάσταση των κινδύνων 3

3.1. Τρέχον υπόλοιπο στις 31 Δεκεμβρίου 2005 4

3.2. Μέγιστος ετήσιος κίνδυνος για τον κοινοτικό προϋπολογισμό: πραγματοποιηθείσες εκταμιεύσεις στις 31 Δεκεμβρίου 2005 (βλ. πίνακα A2 στο παράρτημα) 5

3.3. Μέγιστος θεωρητικός ετήσιος κίνδυνος για τον κοινοτικό προϋπολογισμό: πραγματοποιηθείσες και αποφασισθείσες πράξεις εκταμίευσης στις 31 Δεκεμβρίου 2005 (βλ. πίνακα A3 στο παράρτημα) 5

4. Ενεργοποίηση των εγγυήσεων του προϋπολογισμού 5

4.1. Πληρωμές από τα ταμειακά διαθέσιμα 5

4.2. Ενεργοποίηση του Ταμείου Εγγύησης 5

5. Ανάλυση της θεωρητικής ικανότητας της Κοινότητας για δανειοδοτήσεις και εγγύήσεις υπέρ τρίτων χωρών 6

6. Κατάσταση του Ταμείου Εγγύησης στις 31 Δεκεμβρίου 2005 7

7. Σχετική σταθερότητα 7

Μέρος 2: Εκτίμηση των δυνητικών κινδύνων: οικονομική και χρηματοπιστωτική κατάσταση των τρίτων χωρών με τις οποίες έχουν συναφθεί οι πλέον σημαντικές δανειοδοτικές πράξεις 8

1. Εισαγωγή 8

2. Υποψήφιες χώρες 8

3. Δυτικά Βαλκάνια 9

4. Νέα ανεξάρτητα κράτη 10

Μέρος πρώτο: Γεγονότα μετά την υποβολή της έκθεσης στις 30 Ιουνίου 2005, κατάσταση των κινδύνων και ενεργοποίηση των εγγυήσεων του προϋπολογισμού [1]

1. Εισαγωγή: Φύση των συγκεκριμένων πράξεων

Οι κίνδυνοι που καλύπτει ο κοινοτικός προϋπολογισμός προέρχονται από διάφορες δανειοληπτικές πράξεις και πράξεις εγγύησης οι οποίες ανήκουν σε δύο κατηγορίες: δάνεια που έχουν χορηγηθεί από τις Ευρωπαϊκές Κοινότητες με μακροοικονομικούς στόχους (δάνεια ισοζυγίου πληρωμών στα κράτη μέλη και δάνεια μακροοικονομικής χρηματοδοτικής συνδρομής (MFA) σε τρίτες χώρες) και δάνεια με μικροοικονομικούς στόχους (δάνεια Ευρατόμ και Ευρωπαϊκής Τράπεζας Επενδύσεων (ΕΤΕπ)[2] σε τρίτες χώρες).

2. Γεγονότα μετά την υποβολή της έκθεσης στις 30 Ιουνίου 2005

Όσον αφορά τη μακροοικονομική συνδρομή προς τρίτες χώρες, δεν εκδόθηκε καμία νέα απόφαση του Συμβουλίου. Δεν πραγματοποιήθηκε καμία περαιτέρω εκταμίευση δανείου κατά το δεύτερο εξάμηνο του 2005.

Οι εκταμιεύσεις υπό μορφή επιχορηγήσεων ανήλθαν σε 29,5 εκατ. ευρώ συνολικά: 3 εκατ. ευρώ για την Αλβανία, 1,5 εκατ. ευρώ για την Αρμενία και 25 εκατ. ευρώ για τη Σερβία και το Μαυροβούνιο.

’Όσον αφορά την Ευρατόμ δεν πραγματοποιήθηκε καμία εκταμίευση δανείου με βάση τις ισχύουσες αποφάσεις.

Σύμφωνα με την ανακοίνωση της Επιτροπής για τις δημοσιονομικές προοπτικές 2007-2013[3], το ποσό χρηματοδότησης του Ταμείου Εγγύησης δεν θα είναι στο μέλλον ρητά περιορισμένο, αφού η χρηματοδότηση του Ταμείου Εγγύησης μπορεί να πραγματοποιηθεί μέσω μιας γραμμής προϋπολογισμού του τομέα 4 (Εξωτερικές σχέσεις) και όχι, όπως γίνεται σήμερα, μέσω ενός συγκεκριμένου αποθεματικού.

3. Κατάσταση των κινδύνων

Η ακόλουθη ανάλυση των κινδύνων χρησιμοποιεί τα μέτρα που έχουν καθοριστεί για το τρέχον υπόλοιπο, τον ανώτατο ετήσιο κίνδυνο και τον ανώτατο θεωρητικό ετήσιο κίνδυνο που προέρχεται από τον κοινοτικό προϋπολογισμό (η μεθοδολογία επεξηγείται στο έγγραφο εργασίας των υπηρεσιών της Επιτροπής). Λεπτομερή στοιχεία παρουσιάζονται στους πίνακες Α1, Α2 και Α3 του παραρτήματος αντιστοίχως.

3.1. Τρέχον υπόλοιπο στις 31 Δεκεμβρίου 2005

Ο συνολικός κίνδυνος στις 31 Δεκεμβρίου 2005 ανήλθε σε 16.521 εκατ. ευρώ, έναντι 16.333 εκατ. ευρώ στις 30 Ιουνίου 2005.

Ο ακόλουθος πίνακας παρουσιάζει τις πράξεις που είχαν επίπτωση στο ύψος του τρέχοντος υπολοίπου σε κεφάλαιο από την τελευταία έκθεση.

Πίνακας 1: Τρέχον υπόλοιπο στις 31 Δεκεμβρίου 2005* | εκατ. ευρώ (στρογγυλοποιημένο) |

Υπόλοιπο ποσό στις 30 Ιουνίου 2005 | 16.333 |

Εξοφλήσεις δανείων |

Ευρατόμ | 0 |

Μακροοικονομική χρηματοδοτική συνδρομή | -111 |

ΕΤΕπ | -1.243 |

Εκταμίευση δανείων |

Ευρατόμ | 0 |

Μακροοικονομική χρηματοδοτική συνδρομή | 0 |

ΕΤΕπ | 1.580 |

Διαφορές συναλλαγματικής ισοτιμίας μεταξύ ευρώ και άλλων νομισμάτων | -38 |

Υπόλοιπο ποσό στις 31 Δεκεμβρίου 2005 | 16.521 |

* Όλα εγγυημένα δάνεια (προς κράτη μέλη και τρίτες χώρες), με εξαίρεση τους οφειλόμενους μη καταβληθέντες τόκους και τις περιπτώσεις αθέτησης των υποχρεώσεων αποπληρωμής. |

Το τρέχον υπόλοιπο σε σχέση με τις πράξεις στα κράτη μέλη ήταν 2.966 εκατ. ευρώ στις 31 Δεκεμβρίου 2005, έναντι 3.214 εκατ. ευρώ στις 30 Ιουνίου 2005.

Το τρέχον υπόλοιπο σε σχέση με τις πράξεις σε τρίτες χώρες στις 31 Δεκεμβρίου 2005 ήταν 13.544 εκατ. ευρώ, έναντι 13.119 εκατ. ευρώ στις 30 Ιουνίου 2005.

3.2. Μέγιστος ετήσιος κίνδυνος [4] για τον κοινοτικό προϋπολογισμό: πραγματοποιηθείσες εκταμιεύσεις στις 31 Δεκεμβρίου 2005 (βλ. πίνακα A2 στο παράρτημα)

- Για το 2006 ο συνολικός μέγιστος ετήσιος κίνδυνος ανέρχεται σε 2.139 εκατ. ευρώ.

- Ο κίνδυνος που αντιστοιχεί στα κράτη μέλη ανέρχεται σε 617 εκατ. ευρώ.

- Ο κίνδυνος που αντιστοιχεί στις τρίτες χώρες ανέρχεται σε 1.522 εκατ. ευρώ.

3.3. Μέγιστος θεωρητικός ετήσιος κίνδυνος [5] για τον κοινοτικό προϋπολογισμό: πραγματοποιηθείσες και αποφασισθείσες πράξεις εκταμίευσης στις 31 Δεκεμβρίου 2005 (βλ. πίνακα A3 στο παράρτημα)[6]

- Για το 2006 ο μέγιστος θεωρητικός κίνδυνος ανέρχεται σε 2.213 εκατ. ευρώ και εκτιμάται ότι θα ανέλθει, υπό ορισμένες προϋποθέσεις, στα 2.782 εκατ. ευρώ το 2014.

- Ο μέγιστος θεωρητικός κίνδυνος όσον αφορά τα κράτη μέλη παραμένει σχεδόν σταθερός, ανερχόμενος στο ποσό 618 εκατ. ευρώ, το 2006.

- Για τις τρίτες χώρες ο κίνδυνος ανέρχεται σε 1.594 εκατ. ευρώ. Ο κίνδυνος εκτιμάται ότι θα ανέλθει σε 2.604 εκατ. ευρώ μέχρι το 2014.

4. Ενεργοποίηση των εγγυήσεων του προϋπολογισμού

4.1. Πληρωμές από τα ταμειακά διαθέσιμα

Η Επιτροπή προσφεύγει στα ταμειακά διαθέσιμά της[7] έτσι ώστε να αποφεύγονται οι καθυστερήσεις πληρωμών και τα σχετικά έξοδα για την εξυπηρέτηση των δανειοληπτικών πράξεών της σε περίπτωση καθυστέρησης πληρωμής από έναν οφειλέτη.

4.2. Ενεργοποίηση του Ταμείου Εγγύησης

Με τον κανονισμό (ΕΚ, Ευρατόμ) αριθ. 2728/94 του Συμβουλίου, της 31ης Οκτωβρίου 1994, όπως τροποποιήθηκε, συστάθηκε Ταμείο Εγγύησης για τις εξωτερικές ενέργειες. Σε περίπτωση καθυστέρησης πληρωμής οφειλών εκ μέρους δικαιούχου δανείου (από τρίτες χώρες), δανείου που χορήγησε ή για το οποίο έδωσε την εγγύησή της η Κοινότητα, το Ταμείο Εγγύησης παρεμβαίνει εντός τριών μηνών από την ημερομηνία λήξης της προθεσμίας πληρωμής για να καλύψει την καθυστέρηση αυτή[8].

Κατά τη διάρκεια του δεύτερου εξαμήνου του 2005, το Ταμείο Εγγύησης δεν πραγματοποίησε καμία παρέμβαση, αφού δεν παρουσιάστηκε καμία αδυναμία σχετικά με αυτά τα δάνεια.

5. Ανάλυση της θεωρητικής ικανότητας της Κοινότητας για δανειοδοτήσεις και εγγύήσεις υπέρ τρίτων χωρών

Στην πράξη, ο μηχανισμός του Ταμείου Εγγύησης περιορίζει την ικανότητα δανειοδοτήσεων και εγγυήσεων προς τρίτες χώρες, δεδομένου ότι οι διαθέσιμες πιστώσεις για την τροφοδότηση του ανωτέρω Ταμείου περιορίζονται από το ποσό που εγγράφεται για το αποθεματικό εγγυήσεων στις τρέχουσες Δημοσιονομικές Προοπτικές[9].

Ο πίνακας Α4 του παραρτήματος παρουσιάζει εκτίμηση της ικανότητας δανειοδότησης της Κοινότητας προς τρίτες χώρες για την περίοδο 2005-2006, με γνώμονα τον μηχανισμό του Ταμείου Εγγύησης. Η μέθοδος υπολογισμού και οι παραπομπές σε νομικά κείμενα περιγράφονται λεπτομερέστερα στο παράρτημα της παρούσας έκθεσης.

Από τον πίνακα 2 προκύπτει ότι το τρέχον υπόλοιπο των δανειοδοτήσεων και των εγγυήσεων δανείων υπέρ τρίτων χωρών ανέρχεται σε 13.680 εκατ. ευρώ στις 31 Δεκεμβρίου 2005.

Πίνακας 2: Τρέχον υπόλοιπο των δανειοδοτήσεων και των εγγυήσεων δανείων υπέρ τρίτων χωρών σε εκατ. ευρώ (στρογγυλοποιημένο) |

1. Τρέχον υπόλοιπο σε κεφάλαιο EΚ (MFA), Ευρατόμ | 1.465 |

2. Τρέχον υπόλοιπο σε κεφάλαιο ΕΤΕπ | 12.089 |

3. Ανεξόφλητοι οφειλόμενοι τόκοι1 | 126 |

Υπόλοιπο ποσό2 στις 31 Δεκεμβρίου 2005 | 13.680 |

1 Ανεξόφλητοι οφειλόμενοι τόκοι, κατά την έννοια του κανονισμού σύστασης του Ταμείου Εγγύησης. 2 Οι περιπτώσεις αθέτησης των υποχρεώσεων πληρωμής και οι τόκοι λόγω υπερημερίας δεν συμπεριλαμβάνονται στο υπόλοιπο ποσό το οποίο πρέπει να καλύπτεται από το Ταμείο και τα στοιχεία τους αναφέρονται χωριστά στο τμήμα 6. |

Η αναλογία μεταξύ των πόρων του Ταμείου και του τρέχοντος υπολοίπου σε κεφάλαιο των υποχρεώσεων, κατά την έννοια του κανονισμού σύστασης του Ταμείου, ήταν 9,7%, αποτέλεσμα υψηλότερο από το ποσοστό-στόχο 9% που ορίζεται στον κανονισμό αριθ. 1149/1999 για την τροποποίηση του κανονισμού αριθ. 2728/94 σχετικά με τη σύσταση του Ταμείου. Σύμφωνα με τους ισχύοντες κανόνες, το πλεόνασμα στο τέλος του έτους θα επιστραφεί σε ειδική γραμμή της κατάστασης εσόδων του γενικού προϋπολογισμού της Ευρωπαϊκής Ένωσης.

6. Κατάσταση του Ταμείου Εγγύησης στις 31 Δεκεμβρίου 2005

Στις 31 Δεκεμβρίου 2005, το Ταμείο Εγγύησης διέθετε 1.323,94 εκατ. ευρώ. Οι ακόλουθες κινήσεις καταγράφηκαν κατά το δεύτερο εξάμηνο του 2005:

- Η πρώτη μεταφορά κεφαλαίων στο Ταμείο ύψους 140,11 εκατ. ευρώ.

- Η επιστροφή στον προϋπολογισμό της Ένωσης για το έτος 2005 του πλεονάσματος του Ταμείου για το έτος 2004 συνολικού ύψους 187,13 εκατ. ευρώ.

- Καθαρά έσοδα 25,6 εκατ. ευρώ από τις επενδύσεις των περιουσιακών στοιχείων του Ταμείου στις 31 Δεκεμβρίου 2005.

Κατά το δεύτερο εξάμηνο το 2005 δεν σημειώθηκε καμία ανάκτηση ποσών.

Το σύνολο των ληξιπρόθεσμων οφειλών μέχρι τις 31 Δεκεμβρίου 2005, δηλαδή οι ποινικοί τόκοι υπερημερίας από τις συναλλαγές με την Δημοκρατία της Αργεντινής συνολικού ύψους 1.718.493,12 USD, ποσό από το οποίο 1.448.433,44 (ίσον με 1.227.798,12 ευρώ) απομένει ακόμη να ανακτηθεί από το Ταμείο. Το εναπομένον υπόλοιπο οφείλεται στην ΕΤΕπ.

7. Σχετική σταθερότητα

Η αναλογία μεταξύ των διαθέσιμων του Ταμείου στις 31 Δεκεμβρίου 2005 (1.323,94 εκατ. ευρώ) και του μέγιστου θεωρητικού ετήσιου κινδύνου για δάνεια προς τρίτες χώρες το 2006 (1.590 εκατ. ευρώ) εκτιμάται σε 83% (βλ. παράρτημα, πίνακα Α3)

Μέρος 2: Εκτίμηση των δυνητικών κινδύνων: οικονομική και χρηματοπιστωτική κατάσταση των τρίτων χωρών με τις οποίες έχουν συναφθεί οι πλέον σημαντικές δανειοδοτικές πράξεις

1. Εισαγωγή

Τα στοιχεία στο πρώτο μέρος παρέχουν πληροφορίες για τις ποσοτικές πτυχές των κινδύνων που βαρύνουν τον γενικό προϋπολογισμό. Ωστόσο, πρέπει να αξιολογείται η ποιότητα του κινδύνου η οποία εξαρτάται από το είδος της πράξης και την κατάσταση του δανειολήπτη. Οι πίνακες σχετικά με την αξιολόγηση του κινδύνου ανά χώρα παρουσιάζονται ξεχωριστά στο έγγραφο εργασίας των υπηρεσιών της Επιτροπής[10]. Σύντομη περίληψη της ανάλυσης αυτής εκτίθεται στη συνέχεια. Το τμήμα που αναλύει τη συγκυρία των άλλων τρίτων χωρών παρατίθεται στο σημείο 3.1 του παραρτήματος.

2. Υποψήφιες χώρες

Οι ρυθμοί οικονομικής ανάπτυξης της Βουλγαρίας ήταν ιδιαίτερα έντονοι το πρώτο εξάμηνο του 2005. Στη συνέχεια σημειώθηκε σημαντική επιβράδυνση κατά το τρίτο τρίμηνο του έτους. Για το σύνολο του έτους, η πραγματική αύξηση του ΑΕΠ έφθασε στο 5,5%. Η επιβράδυνση οφειλόταν σε σημαντικό βαθμό στις κατακλυσμιαίες πλημμύρες που σημειώθηκαν τους καλοκαιρινούς μήνες. Το έλλειμμα του ισοζυγίου των τρεχουσών λογαριασμών ανήλθε σε 11,8% του ΑΕΠ. Οι καθαρές εισροές Άμεσων Ξένων Επενδύσεων (ΑΞΕ) συνέχισαν να είναι έντονες, αλλά σε αντίθεση με τα προηγούμενα χρόνια, οι εισροές ΑΞΕ μόλις λίγο έλειψαν να χρηματοδοτήσουν πλήρως το έλλειμμα στο ισοζύγιο τρεχουσών συναλλαγών για το έτος 2005 και κάλυψαν μόνο το 75% περίπου.

Κατά το έτος 2005, η πραγματική αύξηση του ΑΕΠ στη Ρουμανία επιβραδύνθηκε στο 4,1%, πράγμα που οφειλόταν κυρίως στον αρνητικό αντίκτυπο που είχαν οι εντονότατες πλημμύρες αλλά και οι διαρθρωτικές αλλαγές οι οποίες επηρέασαν τις δραστηριότητες του βιομηχανικού κλάδου. Το έλλειμμα του ισοζυγίου τρεχουσών συναλλαγών διευρύνθηκε οριακά σε 8,7% του ΑΕΠ κατά το έτος 2005, από 8,4% το 2004, από το οποίο ποσοστό μεγαλύτερο από 85% καλύφθηκε από καθαρές εισροές ΑΞΕ και από επενδύσεις χαρτοφυλακίου. Το 2005, το εξωτερικό χρέος αυξήθηκε μόνο κατά 2 ποσοστιαίες μονάδες σε 34,5% του ΑΕΠ.

Το πραγματικό ΑΕΠ της Τουρκίας αυξήθηκε κατά ποσοστό 7,4% το 2005, ακολουθώντας την αύξηση κατά 8,9% το 2004. Οι βασικές πηγές της ανάπτυξης ήταν οι επενδύσεις και η ιδιωτική κατανάλωση Το έλλειμμα στο ισοζύγιο τρεχουσών συναλλαγών διευρύνθηκε σε μικρότερο βαθμό από τις προβλέψεις από 5,1% το 2004, σε 5,8% του ΑΕΠ, μέσα στο 2005. Τα δημοσιονομικά της χώρας εξελίχθηκαν ευνοϊκά, επωφελούμενα από τους ισχυρούς ρυθμούς οικονομικής ανάπτυξης και από τη χαμηλή αύξηση των μισθών στον δημόσιο τομέα. Το ευρύτερο δημοσιονομικό έλλειμμα (με βάση τα γνωστοποιημένα δημοσιονομικά στοιχεία για το 2006 με χρήση του ESA 95) υποχώρησε από το 11,3% του ΑΕΠ για το 2003, σε 5,7% του ΑΕΠ κατά το 2004 και σε 1,2% το 2005 (ή σε ποσοστό περίπου 2% με βάση τα στοιχεία που περιλαμβάνονται στις Στατιστικές των Δημοσίων Οικονομικών (ΣΔΟ).

3. Δυτικά Βαλκάνια

Οι ρυθμοί αύξησης του ΑΕΠ της Αλβανίας εξακολούθησαν να είναι υψηλοί το 2005, φθάνοντας σε 5,5%. Στον τομέα του εξωτερικού εμπορίου εξακολούθησε η σημαντική ανισορροπία των ισοζυγίων. Τη στιγμή που το εμπορικό έλλειμμα εκτιμάται ότι παρέμεινε υψηλότερο από το 23% του ΑΕΠ το 2005, η σημαντική εισροή εμβασμάτων από το εξωτερικό βοήθησε να χρηματοδοτηθεί το έλλειμμα στο ισοζύγιο τρεχουσών συναλλαγών το οποίο εκτιμάται ότι ανέρχεται σε 7% του ΑΕΠ. Σημειώθηκε κάποια πρόοδος στη διαχείριση των εξόδων αλλά και των εσόδων του Δημοσίου. Παρόλα αυτά, η ενίσχυση των φορολογικών οργάνων της διοίκησης αλλά και της διακυβέρνησης του δημόσιου τομέα εξακολουθούν να συμπεριλαμβάνονται στα ζωτικά προβλήματα που οφείλει να αντιμετωπίσει η νέα κυβέρνηση.

Οι συγκυριακές μακροοικονομικές συνθήκες στη Βοσνία και Ερζεγοβίνη παρέμειναν σταθερές κατά το έτος 2005, με την οικονομία να αυξάνεται με ρυθμούς γύρω στο 5%, ακριβώς όπως συνέβη και το 2004. Οι διαρθρωτικές μεταρρυθμίσεις εξακολούθησαν να προχωρούν με σχετικά βραδείς ρυθμούς, ενώ παρατηρήθηκε ότι επιτεύχθήκαν ορισμένοι στόχοι επιτεύχθηκαν στους τομείς της έμμεσης φορολογίας και των ιδιωτικοποιήσεων. Καθώς δεν υπάρχουν επίσημα στατιστικά στοιχεία, το έλλειμμα του ισοζυγίου τρεχουσών συναλλαγών μπορεί να εκτιμηθεί ότι ανέρχεται σε 23% του ΑΕΠ.

Οι ρυθμοί της οικονομικής ανάπτυξης στην Πρώην Γιουγκοσλαβική Δημοκρατία της Μακεδονίας εξακολούθησαν να είναι έντονοι. Το 2005, η πραγματική αύξηση του ΑΕΠ ανήλθε σε 4%, παραμένοντας σε σημαντικό βαθμό αμετάβλητη από ποσοστό 4,1%, το 2004. Οι τρέχουσες συναλλαγές σημείωσαν σημαντική βελτίωση κατά τη διάρκεια του 2005, με αποτέλεσμα να μειωθεί το έλλειμμα από ποσοστό περίπου 8% του ΑΕΠ κατά το 2004, σε περίπου 1,5% μέσα στο 2005. Περίπου το ήμισυ της βελτίωσης αυτής οφείλεται στις υψηλότερες εξαγωγές. Στα τέλη Δεκεμβρίου 2005, τα επίσημα αποθεματικά κεφάλαια της Εθνικής Τράπεζας ανέρχονταν σε 1,1 δις ευρώ, γεγονός που ισοδυναμεί με κάτι λιγότερο από περίπου 4 μήνες εισαγωγών εμπορευμάτων και υπηρεσιών για το έτος 2005. Στα τέλη Δεκεμβρίου, το ακαθάριστο εξωτερικό χρέος ανερχόταν σε ποσοστό περίπου 38% του ΑΕΠ.

Οι οικονομικές επιδόσεις της Σερβίας και του Μαυροβουνίου ήταν έντονες το 2005, εξωθούμενες από τα σημαντικά κέρδη που σημειώθηκαν στους τομείς του εμπορίου, των μεταφορών, των χρηματοοικονομικών υπηρεσιών και των κατασκευών. Το ΑΕΠ στη Σερβία εκτιμάται ότι αυξήθηκε κατά 6,5% ετησίως, για το σύνολο του έτους, ενώ η αύξηση αυτή ανήλθε στο Μαυροβούνιο σε 3,8% κατά τους πρώτους εννιά μήνες του 2005. Το έλλειμμα του ισοζυγίου τρεχουσών συναλλαγών εκτιμάται ότι ανέρχεται στο 8,5% του ΑΕΠ. Οι έντονες εισροές ΑΞΕ ελάφρυναν σε κάποια βαθμό τις απαιτήσεις χρηματοδότησης. Η ορμή των μεταρρυθμίσεων υπήρξε και πάλι πολύ έντονη και στις δύο δημοκρατίες κατά το 2005 και στη Σερβία το μερίδιο του ιδιωτικού τομέα εκτιμάται ότι αυξήθηκε σε 55% του ΑΕΠ, συνεπεία της προόδου που σημειώθηκε στις ιδιωτικοποιήσεις αλλά και στην πορεία αναδιάρθρωσης των επιχειρήσεων.

4. Νέα ανεξάρτητα κράτη

Ο ρυθμός οικονομικής ανάπτυξης επιταχύνθηκε στη Γεωργία κατά το έτος 2005 και ανήλθε σε 8% περίπου (6,2% κατά το 2004)., πράγμα που οφείλεται στους έντονους ρυθμούς που σημειώθηκαν τόσο στη βιομηχανία όσο και στον κλάδο της γεωργίας. Η διαδικασία των ιδιωτικοποιήσεων απογειώθηκε την τελευταία χρονιά, με αποτέλεσμα να εισπραχθούν έσοδα ισοδύναμα με περίπου 3% του ΑΕΠ. Το έλλειμμα στο ισοζύγιο των τρεχουσών συναλλαγών εκτιμάται ότι διευρύνθηκε σε περίπου 10% του ΑΕΠ / 7,6% κατά το 2004). Αυτό οφείλεται στις έντονες εισροές κεφαλαιουχικών αγαθών για τους αγωγούς πετρελαίου / αερίου και για τις επενδύσεις που πραγματοποιήθηκαν σε άλλα έργα υποδομής. Το έλλειμμα χρηματοδοτήθηκε σε σημαντικό βαθμό από τις εισροές των Άμεσων Ξένων Επενδύσεων. Το εξωτερικό χρέος της Γεωργίας μειώθηκε ονομαστικά ανεπαίσθητα σε 1,8 δις USD στα τέλη του 2005, ενώ η αναλογία του εξωτερικού χρέους προς το ΑΕΠ εκτιμάται ότί μειώθηκε από 36% (το 2004) σε περίπου 30% (το 2005).

Στην Ουκρανία, ο αρνητικός αντίκτυπος που είχε η εμπορική λαίλαπα (οι εισαγωγικές τιμές της ενέργειας αυξήθηκαν τη στιγμή που οι τιμές στην αγορά των εξαγωγών μετάλλου σε παγκόσμια κλίμακα καταβαραθρώθηκαν) σε συνδυασμό με τους νωθρούς ρυθμούς των επενδύσεων που οφείλονταν στις αβέβαιες συνθήκες της κυβερνητικής πολιτικής είχαν ως αποτέλεσμα τον εντονότατο δανεισμό, συνέπεια του οποίου ήταν ο πραγματικός ρυθμός αύξησης του ΑΕΠ να ανέλθει σε 2,4% το 2005 (12,1% το 2004). Το δημόσιο εξωτερικό χρέος της Ουκρανίας, το οποίο ανέρχεται σε 13 δις USD, τοποθετείται ωστόσο σε ένα υποφερτό επίπεδο που ανέρχεται σε 16 ποσοστιαίες μονάδες του ΑΕΠ. Το διεθνή αποθεματικά της Εθνικής Τράπεζας της Ουκρανίας διπλασιάστηκαν το 2005 κυρίως συνεπεία των κεφαλαιουχικών εισροών που σημειώθηκαν σε συνάρτηση με τις ιδιωτικοποιήσεις, το τελευταίο τρίμηνο του 2005. Η αβεβαιότητα στο πολιτικό σκηνικό συνεχίστηκε έως τις κοινοβουλευτικές εκλογές που έγιναν το Μάρτιο του 2006. Οι οργανισμοί αξιολόγησης διατήρησαν ωστόσο το επίπεδο της βαθμολόγησης της κρατικής οντότητας της Ουκρανίας στο ΒΒ (με σταθερές προοπτικές) στηριζόμενοι στο χαμηλό κυβερνητικό χρέος και στην καλή εξωτερική ρευστότητα.

Ο ρυθμός ανάπτυξης του ΑΕΠ ξεπέρασε και πάλι το 7% στη Μολδαβία , το 2005, αντικατοπτρίζοντας την έντονη εγχώρια ζήτηση, η οποία αναζωογονήθηκε από το τεράστιο ύψος των εμβασμάτων. Το έλλειμμα στο ισοζύγιο τρεχουσών συναλλαγών διευρύνθηκε σε 7% του ΑΕΠ, το 2005, έστω και εάν το αυξανόμενο έλλειμμα στο ισοζύγιο εμπορικών συναλλαγών καλύπτεται κατά το μεγαλύτερό του μέρος από τα εξίσου διογκούμενα εμβάσματα. Το πλεόνασμα του προϋπολογισμού αυξήθηκε συνεπεία των υψηλότερων δασμών και φόρων που εισπράχθηκαν επί των εισαγωγών. Το 2006, ο προϋπολογισμός μπορεί και πάλι να αποβεί ελλειμματικός, αντικατοπτρίζοντας το μεγαλύτερο ύψος των δαπανών για τα προγράμματα κοινωνικών μέτρων και την αναμενόμενη διευθέτηση του εξωτερικού χρέους της Μολδαβίας έναντι των πιστωτών στη λέσχη του Παρισίου. Ήδη το 2005, συνεπεία της ανατίμησης της συναλλαγματικής ισοτιμίας και της αύξησης του ΑΕΠ, το ύψος του εξωτερικού χρέους του Δημοσίου και με δημόσια εγγύηση μειώθηκε σε μόλις ένα τέταρτο του ΑΕΠ. Τα διεθνή αποθέματα της Εθνικής Τράπεζας της Μολδαβίας αυξήθηκαν, ισοδυναμώντας με περισσότερο από δύο μήνες εισαγωγών.

Η οικονομία του Τατζικιστάν εξακολούθησε να αυξάνεται με έντονους ρυθμούς το 2005, εμφανίζοντας πραγματικούς ρυθμούς αύξησης του ΑΕΠ του ύψους του 7,5%, σε σύγκριση με 10,6%, το 2004. Το πλεόνασμα στον κυβερνητικό προϋπολογισμό εκτιμάται ότι θα ανέλθει σε 0,1% το 2005 (σημειώθηκε πλεόνασμα, για τρίτη συνεχόμενη χρονιά). Συνεπεία της επιτυχημένης διμερούς συμφωνίας διευθέτησης του χρέους με τη Ρωσία - το μεγαλύτερο δανειστή του Τατζικιστάν – το εξωτερικό χρέος υποχώρησε σε ποσοστό χαμηλότερο του 40% του ΑΕΠ, το 2005. Αυτό είχε ως αποτέλεσμα το έλλειμμα στο ισοζύγιο των τρεχουσών συναλλαγών να εκτιμάται ότι περιορίστηκε από ποσοστό 4% του ΑΕΠ, το 2004, σε 3,6% το 2005. Η κάλυψη των εισαγωγών από τα ακαθάριστα επίσημα αποθέματα βελτιώθηκε ελαφρά από 1,8 μήνες, το 2004, σε 1,9 μήνες στα τέλη του 2005.

[1] Σημειώστε ότι το παράρτημα περιέχει έγγραφο εργασίας των υπηρεσιών της Επιτροπής με σειρά αναλυτικών πινάκων και επεξηγηματικών σημειώσεων για την παρούσα έκθεση.

[2] Οι λεπτομέρειες που αφορούν τις εξουσιοδοτήσεις ΕΤΕπ εμφανίζονται στον πίνακα Α1 του παραρτήματος.

[3] COM(2004) 487 της 14.07.2004.

[4] Ο τεχνικός όρός «μέγιστος ετήσιος κίνδυνος» επεξηγείται στο σημείο 1 του παραρτήματος.

[5] Ο τεχνικός όρος «μέγιστος θεωρητικός ετήσιος κίνδυνος» επεξηγείται στο σημείο 1 του παραρτήματος.

[6] Στο μέγιστο ετήσιο κίνδυνο λαμβάνονται υπόψη τα ποσά των δανείων που απομένει να εκταμιευθούν σύμφωνα με τις τρέχουσες δημοσιονομικές προοπτικές, καθώς δεν έχει ακόμη ληφθεί η απόφαση για την νέα εξουσιοδότηση της ΕΤΕπ για το χρονικό διάστημα 2007 έως 2013.

[7] Στα πλαίσια του άρθρου 12 του κανονισμού (ΕΚ, Ευρατόμ) αριθ. 1150/2000 του Συμβουλίου, της 22ας Μαΐου 2000, για την εφαρμογή της απόφασης 94/728/ΕΚ, Ευρατόμ, για το σύστημα των ιδίων πόρων των Κοινοτήτων, όπως τροποποιήθηκε .

[8] Για περισσότερες λεπτομέρειες, βλ. τμήμα 2.5 του παραρτήματος.

[9] Το ετήσιο ποσό που έχει εγγραφεί στις Δημοσιονομικές Προοπτικές 2000-2006 είναι 200 εκατ. ευρώ σε τιμές 1999. Το 2005, το ποσό ανέρχεται σε 223 εκατ. ευρώ.

[10] SEC(2006) 1071